ΚΑΝΟΝΙΣΜΟΣ (ΕΟΚ) αριθ. 1516/77 ΤΗΣ ΕΠΙΤΡΟΠΗΣ της 6ης Ιουλίου 1977 περί τροποποιήσεως του κανονισμού (ΕΟΚ) αριθ. 776/73 περί καταχωρήσεως των συμβάσεων και ανακοινώσεων των στοιχείων στον τομέα του λυκίσκου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1696/71 του Συμβουλίου, της 26ης Ιουλίου 1971, περί κοινής οργανώσεως αγοράς στον τομέα του λυκίσκου(1), όπως τροποποιήθηκε τελευταία με τον κανονισμό (ΕΟΚ) αριθ. 1170/77(2), και ιδίως τα άρθρα 12 παράγραφος 8 και 18.

Εκτιμώντας:

ότι ο κανονισμός (ΕΟΚ) αριθ. 1696/71 προβλέπει στο άρθρο 12 παράγραφος 3 ότι, στις περιοχές της Κοινότητος όπου οι αναγνωρισμένες ομάδες των παραγωγών εξασφαλίζουν στα μέλη τους ένα δίκαιο εισόδημα και διαχειρίζονται την προσφορά κατά τρόπο λογικό, η ενίσχυση χορηγείται μόνο σε αυτές τις ομάδες-

ότι ο κανονισμός αυτός ορίζει ότι το Συμβούλιο ύστερα από πρόταση της Επιτροπής βασιζόμενη στις ανακοινώσεις των Κρατών μελών εκδίδει τον κατάλογο των περιοχών αυτών- ότι επιβάλλεται συνεπώς να προβλεφθεί, ότι τα Κράτη μέλη δηλώνουν στην Επιτροπή τις περιοχές που πληρούν τους προαναφερθέντες όρους-

ότι για να μπορεί το Συμβούλιο να εκδίδει τον κατάλογο των περιοχών για κάθε συγκομιδή, πριν από τις πρώτες εργασίες καλλιέργειας, είναι απαραίτητο οι ανακοινώσεις των Κρατών μελών να φθάνουν εγκαίρως στην Επιτροπή-

ότι ενδείκνυται η Επιτροπή να είναι σε θέση να πραγματοποιεί πριν από κάθε συγκομιδή τη διανομή των ποικιλιών του λυκίσκου οι οποίες καλλιεργούνται μέσα στην Κοινότητα στις ομάδες ποικιλιών που προβλέπονται στο άρθρο 12 παράγραφος 5 του κανονισμού (ΕΟΚ) αριθ. 1696/71-

ότι ο κανονισμός (EΟΚ) αριθ. 1696/71 προβλέπει στο άρθρο 12 παράγραφος 5, ότι λαμβάνεται υπόψη, για τον υπολογισμό της ενισχύσεως, ιδίως το πραγματοποιούμενο έσοδο από τις αναγνωρισμένες ομάδες παραγωγών- ότι, συνεπώς, πρέπει τα Κράτη μέλη να ανακοινώνουν τα στοιχεία τους, κάνοντας διάκριση μεταξύ των ομάδων και των μεμονωμένων παραγωγών-

ότι ενδείκνυται να συμπληρωθεί ο κανονισμός (ΕΟΚ) αριθ. 776/73 της Επιτροπής, της 20ής Μαρτίου 1973, περί καταχωρήσεως των συμβάσεων και ανακοινώσεων των στοιχείων στον τομέα του λυκίσκου(3), που τροποποιήθηκε με τον κανονισμό (ΕΟΚ) αριθ. 209/77(4)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως του Λυκίσκου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το επόμενο άρθρο 3α παρεμβάλλεται στον κανονισμό (ΕΟΚ) αριθ. 776/73,

"Άρθρο 3α

Κάθε Κράτος μέλος ανακοινώνει κάθε χρόνο:

α) πριν από την 1η Φεβρουαρίου του έτους της συγκομιδής, για την οποία μπορεί να χορηγείται η ενίσχυση της παραγωγής, τον κατάλογο των περιοχών οι οποίες αναφέρονται στο άρθρο 12 παράγραφος 3 πρώτο εδάφιο του κανονισμού (ΕΟΚ) αριθ. 1696/71-

β) πριν από την 31η Μαρτίου του έτους της συγκομιδής, για την οποία μπορεί να χορηγείται η ενίσχυση της παραγωγής, τις ποικιλίες των λυκίσκων οι οποίες καλλιεργούνται στις καταχωρημένες εκτάσεις που προβλέπονται στο άρθρο 13 του κανονισμού (ΕΟΚ) αριθ. 1696/71 με βάση την προηγούμενη συγκομιδή, όπως επίσης και την περιεκτικότητά τους σε οξύ άλφα".

Άρθρο 2

Το άρθρο 4 παράγραφος 1 πρώτο εδάφιο και το άρθρο 6 πρώτο εδάφιο του κανονισμού (ΕΟΚ) αριθ. 776/73 συμπληρούνται ως ακολούθως:

"και κάνοντας διάκριση μεταξύ των αναγνωρισμένων ομάδων παραγωγών και των μεμονωμένων παραγωγών."

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 6 Ιουλίου 1977.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 175 της 4.8.1971, σ. 1.

(2) ΕΕ αριθ. Ν 137 της 3.6.1977, σ. 7.

(3) ΕΕ αριθ. Ν 74 της 22.3.1973, σ. 14.

(4) ΕΕ αριθ. Ν 28 της 1.2.1977, σ. 35.